Tanti torns e paupaderes li balhèc ara gèrla, que trapèc eth horat e queiguec ena burla; mès atau ac dissimulèc coma se non se n'auesse encuedat, e dempús, un aute dia, en auer jo era gèrla regolejant coma de costum, non pensant en malastre que se premanie e qu'eth mau cèc m'entenie, seiguí coma solia, en tot recéber aqueri doci glòps, era cara botada entath cèu, un shinhau clucadi es uelhs pr'amor de tastar mielhor eth saborós licor, vedec eth desesperat cèc qu'ara auie era escadença de cuélher resvenja de jo e damb tota era sua fòrça, quilhant damb es dues mans aquera doça e amara gèrla, la deishèc quèir sus era mia boca, en tot ajudar-se, coma digui, damb tot eth sòn poder, de manèra qu'eth praube Latzèr, que non se demoraue arren d'aquerò, senon que, coma d'auti viatges, s'estaue descuedat e gaujós, vertadèraments me semblèc qu'eth cèu, damb tot çò que i a en eth, m'auie queigut ath dessús.